text: Rekordforsøg midt i dagligvarebutikken
  18 marts 2017 kl. 16.17
  Flittige roere fra Ribe forsøgte lørdag at slå deres egen rekord på 155 kilometers nonstop roning.
  Der blev roet i den gode sags tjeneste, da en gruppe roere fra Ribe Roklub i dag gav den gas ved indgangen til Føtex i Ribe.
  I løbet af 10 timer satser roerne på, at ro mere end rekorden fra 2015 hvor det blev til 155 kilometer i romaskinen.
  - Vi er mange samlet, der er både eliteroere og bredderoere, der sidder klar, siger kasserer Jørgen Thorup til TV SYD.
  Formålet er at samle penge ind, og klubben har derfor sikret sig, at sponsorer står klar til at veksle kilometer til kontanter.
  Rekordforsøget sluttede klokken 18.00, og det lykkedes for roklubben at slå rekorden med 500 meter. Det betyder, at der nu er 47.126 til ungdomsafdelingen.
  